Izvor: TANJUG/ ZORAN ZESTIC

Roboti, virtuelna realnost, hologramske projekcije nastavnika - samo su neke od novina koje će u narednim godinama ući u učionice škola u Srbiji, rekao je za "Večernje novosti" ministar prosvete Mladen Šarčević.

Ministar je kazao da će ove tehnološke novine biti moguće zahvaljujući ugovoru potpisanom sa kineskom kompanijom "NetDragon".

"Neće roboti i hologramski profesori zameniti prave nastavnike, niti će virtuelna realnost zameniti udžbenike, To će biti samo pomoćna sredstva koja će nastavu učiniti zanimljivom", rekao je Šarčević.

Prema njegovim rečima, prvi korak biće otvaranje Centra za promociju nauke u Beogradu, u zgradi Učiteljskog fakulteta.

U narednih mesec dana iz Kine će stići oprema, koju donira "NetDragon". Centar će početi da radi do kraja februara, a prvi posetici biće zaposleni i studenti pedagoških fakulteta i visokih škola koji će moći da se upoznaju sa primenom novih tehnologija u nastavi, najavio je ministar prosvete.

U drugoj fazi, dodao je on, kineska kompanija će u Beogradu otvoriti razvojni centar.